CELEX: 52017PC0226
Language: sk
Date: 2017-05-02
Title: Návrh VYKONÁVACIE ROZHODNUTIE RADY, ktorým sa stanovuje odporúčanie na predĺženie dočasnej kontroly vnútorných hraníc za výnimočných okolností, ktoré ohrozujú celkové fungovanie schengenského priestoru

EURÓPSKA KOMISIA
            V Bruseli2. 5. 2017
            COM(2017) 226 final
            2017/0095(NLE)
            Návrh
            VYKONÁVACIE ROZHODNUTIE RADY,
            ktorým sa stanovuje odporúčanie na predĺženie dočasnej kontroly vnútorných hraníc za výnimočných okolností, ktoré ohrozujú celkové fungovanie schengenského priestoru
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V dôsledku rekordne vysokých tokov migrantov, ktorí prichádzajú do Európskej únie, a významných sekundárnych pohybov niekoľko členských štátov EÚ v roku 2015 obnovilo dočasnú kontrolu hraníc. Táto situácia predstavovala závažné ohrozenie verejného poriadku alebo vnútornej bezpečnosti v niekoľkých štátoch schengenského priestoru
                     1
                  .
               
               
                  Ohrozenie vyplývalo zo závažných nedostatkov pri zabezpečovaní účinnej kontroly častí vonkajších hraníc Únie, v dôsledku ktorých bolo ohrozené celkové fungovanie schengenského priestoru. V súlade s článkom 29 Kódexu schengenských hraníc bol prijatý koordinovaný prístup na úrovni EÚ a Rada
                     2
                   prostredníctvom odporúčania na základe návrhu Komisie
                     3
                   odporučila, aby päť najviac zasiahnutých schengenských štátov (Rakúsko, Nemecko, Dánsko, Švédsko a Nórsko) zachovalo primeranú dočasnú kontrolu na obmedzenom počte úsekov svojich vnútorných hraníc.
               
               
                  Uplatnenie článku 29 Kódexu schengenských hraníc a zavedenie koordinovaného prístupu k dočasnej kontrole hraníc na úrovni EÚ patrilo k iniciatívam predstaveným v pláne „Späť k Schengenu“
                     4
                  , ktorého cieľom bolo vytvorenie podmienok na zrušenie všetkých kontrol vnútorných hraníc a čo najrýchlejšie obnovenie normálneho fungovania schengenského priestoru.
               
               
                  Rada pôvodne odporučila zachovanie primeranej dočasnej kontroly vnútorných hraníc na obdobie šiestich mesiacov. Rada v súlade s článkom 29 dvakrát predĺžila uplatňovanie svojho odporúčania
                     5
                  , vždy o tri mesiace, pre tých istých päť schengenských štátov. Rada súčasne zaznamenala zlepšenie celkovej situácie vďaka rôznym prijatým opatreniam. Preto boli pre obnovenú kontrolu hraníc stanovené prísnejšie podmienky, a pre príslušné schengenské štáty bola zavedená povinnosť predkladať podrobné mesačné správy.
               
               
                  Podľa článkov 25 a 29 Kódexu schengenských hraníc môže byť obdobie opäť predĺžené v súlade s podmienkami a postupom stanovenými v článku 29, ak budú pretrvávať výnimočné okolnosti.
               
               
                  Odporúčaniami prijatými Radou nie sú dotknuté ďalšie nástroje, ktoré sú k dispozícii všetkým členským štátom vrátane piatich príslušných schengenských štátov podľa všeobecných predpisov o dočasnom obnovení kontroly vnútorných hraníc v prípade ďalšieho závažného ohrozenia verejného poriadku alebo vnútornej bezpečnosti, ktoré nie je spojené s nedostatkami v oblasti riadenia vonkajších hraníc. Napríklad Francúzsko, na ktoré sa tieto odporúčania nevzťahovali, počas daného obdobia obnovilo a zachovalo kontrolu hraníc na všetkých svojich vnútorných hraniciach z dôvodov súvisiacich s pretrvávajúcimi teroristickými ohrozeniami. Švédsko oznámilo obnovenie dočasných kontrol hraníc na všetkých vnútorných hraniciach od 7. do 15. apríla 2017 po teroristickom útoku v Štokholme.
               
               
                  Komisia si je plne vedomá toho, že migračné toky na ktoromkoľvek úseku hraníc EÚ môžu predstavovať závažné ohrozenie verejného poriadku alebo verejnej bezpečnosti v jednom alebo viacerých členských štátoch. Z tohto dôvodu sa prijímajú koordinované opatrenia na rôznych úsekoch pozemných a námorných hraníc, okrem iného prostredníctvom ďalšieho úsilia na trase cez centrálne Stredozemie
                     6
                  , rámca partnerstva, ako aj prostredníctvom ďalších opatrení na príslušných úsekoch vonkajších hraníc. Komisia okrem toho uznáva, že v minulých rokoch vznikli nové bezpečnostné hrozby, ako sa ukázalo pri nedávnych teroristických útokoch v Berlíne, Štokholme alebo Paríži. Aj keď sa súčasný právny rámec ukázal ako dostatočný na riešenie doterajších výziev, Komisia v tejto súvislosti uvažuje o tom, či je dostatočne prispôsobený na riešenie vyvíjajúcich sa bezpečnostných hrozieb.
               
               
                  Komisia sa bude naďalej usilovať o to, aby boli existujúce nástroje plne využívané, a takisto pracovať na potrebných nových iniciatívach s cieľom ďalej stabilizovať situáciu, vedomá si skutočnosti, že nevýhody predĺžených kontrol vnútorných hraníc, konkrétne hospodárske náklady a prekážky voľného pohybu občanov, musia byť vyvážené výsledkami z doteraz vykonaných kontrol vnútorných hraníc.
               
               
                  Súčasná situácia
               
               
                  Na základe mesačných správ predložených príslušnými piatimi schengenskými štátmi, ako aj na základe všetkých dostupných informácií môže Komisia konštatovať, že kontroly sa vykonávali v súlade s podmienkami stanovenými v odporúčaní. Podobne ako v predchádzajúcich obdobiach sa kontroly vykonávali len, keď to bolo potrebné, naďalej boli primerané, cielené, s obmedzenou intenzitou a v čo najmenšom možnom rozsahu obmedzovali prekračovanie príslušných vnútorných hraníc širokou verejnosťou. Komisia berie na vedomie, že príslušných päť schengenských štátov vo svojich správach uviedlo potrebu pokračovať v kontrolách vnútorných hraníc. Komisia však zaznamenala aj znepokojenie vyjadrené Slovinskom v súvislosti s potrebnosťou kontrol hraníc na rakúsko-slovinských hraniciach, keďže sa Slovinsko domnieva, že od zavedenia dočasnej kontroly vnútorných hraníc sa okolnosti zásadne zmenili.
               
               
                  Správy predložené schengenskými štátmi podľa odporúčania zo 7. februára 2017 potvrdzujú trend zaznamenaný v správach podľa odporúčania z 12. mája 2016 a 11. novembra 2016 (pokiaľ ide o počet prijatých žiadostí o azyl alebo odopretí vstupu na základe kontroly) z čoho vyplýva, že sa situácia naďalej postupne stabilizuje.
               
               
                  Počet neregulárnych príchodov do Európskej únie cez grécku vonkajšiu hranicu je naďalej nízky aj počas obdobia, na ktoré sa vzťahuje odporúčanie zo 7. februára 2017, napriek miernemu nárastu v minulých niekoľkých týždňoch pravdepodobne kvôli pokojnému moru a priaznivejším meteorologickým podmienkam. Postupné sfunkčnenie Európskej agentúry pre pohraničnú a pobrežnú stráž a rozvoj jej činností v kombinácii s pokračujúcim vykonávaním vyhlásenia EÚ a Turecka z 18. marca 2016
                     7
                   naďalej predstavujú kľúčové kroky pri riadení situácie.
               
               
                  Napriek tomu je potrebné ďalšie úsilie na úplné dobudovanie kapacít Európskej agentúry pre pohraničnú a pobrežnú stráž, aby bola schopná chrániť vonkajšie hranice Únie, a to najmä dokončenie nástrojov Agentúry na vedenie operácií, predovšetkým zdrojov v rámci povinných rezerv rýchleho nasadenia. Je potrebné dokončiť prebiehajúce analýzy zraniteľnosti, pričom prvé odporúčania príslušným členským štátom prioritne zamerané na najurgentnejšie zraniteľné miesta sa očakávajú na konci mája a výsledky prvej simulácie na konci októbra 2017. Po tom, čo Rada schválila mandát na rokovanie o dohode o štatúte, ktorá sa má uzatvoriť s dvomi krajinami susediacimi s EÚ, sa v apríli 2017 začali rokovania so Srbskom. EÚ čaká na bývalú Juhoslovanskú republiku Macedónsko, aby čo najskôr začala príslušné rokovania.
               
            
            
               V Grécku sa od 15. marca 2017 postupne obnovuje uplatňovanie existujúcich dublinských pravidiel. V nadchádzajúcich mesiacoch bude potrebné ďalšie úsilie na zaistenie úplného zavedenia vykonávania odporúčania Komisie
                  8
                do praxe s cieľom zabezpečiť plnú účasť Grécka v dublinskom systéme, bez ohľadu na prebiehajúce úsilie o zlepšenie týchto pravidiel.
            
            
               
                  Počet neregulárnych migrantov a žiadateľov o azyl v Grécku (približne 60 000) je naďalej značný. Hotspoty a tábory v Grécku sú naďalej preplnené kvôli pomalému spracovaniu žiadostí; pokrok v súvislosti s premiestnením a návratom je naďalej nedostatočný na to, aby pomohol značne znížiť tieto počty a uvoľniť tlak na grécke vnútroštátne orgány. Situácia v súvislosti s pohybmi migrantov na západobalkánskej trase sa v posledných týždňoch do určitej miery stabilizovala, to sa však môže rýchlo zmeniť s príchodom priaznivejších meteorologických podmienok. Členské štáty pozdĺž tejto trasy naďalej prijímajú opatrenia zamerané na riešenie možných výnimočných migračných tokov a na hraniciach budujú ploty.
               
               
                  Preto je celková situácia naďalej nestabilná a príslušné členské štáty sú naďalej vystavené riziku, ktoré súvisí s neregulárnymi pohybmi; na stabilizáciu situácie je potrebné ďalšie úsilie.
               
            
         
         
            
               
                  Ďalší postup
               
               
                  Napriek stálemu pokroku sa v súčasnosti nedarí v plnej miere plniť podmienky stanovené v pláne „Späť k Schengenu“, na základe ktorých by bolo možné zrušiť súčasné kontroly vnútorných hraníc.
               
               
                  Podobne ako v predchádzajúcom období stále môžu byť problémom počty migrantov prítomných v Grécku, ktorými možno naďalej odôvodniť zachovanie primeraných opatrení. Situácia pozdĺž západobalkánskej trasy zostáva nestabilná a členské štáty, ktoré sú najviac zasiahnuté sekundárnymi pohybmi neregulárnych migrantov prichádzajúcich z Grécka, sú naďalej vystavené riziku neregulárnych pohybov.
               
               
                  Okrem toho, ako už bolo vysvetlené vyššie, na úplné rozbehnutie činností Európskej agentúry pre pohraničnú a pobrežnú stráž tak, aby plne vybudovala svoje kapacity a dokázala plniť úlohy pri ochrane vonkajších hraníc EÚ, bude potrebných niekoľko ďalších mesiacov.
               
               
                  Na pomoc pri spracovaní nevybavených žiadostí o azyl v Grécku musia byť značne zvýšené počty premiestnení a návratov z Grécka a ďalších členských štátov. Komisia preto nalieha na členské štáty, aby do septembra 2017 splnili stanovené ciele pre premiestnenia, s cieľom zabezpečiť, že všetci oprávnení kandidáti budú premiestnení.
               
               
                  Keďže všetky uvedené prvky poukazujú na pretrvávanie výnimočných okolností, Komisia považuje za odôvodnené, aby sa ako krajné opatrenie povolilo Rakúsku, Nemecku, Dánsku, Švédsku a Nórsku predĺžiť súčasné kontroly vnútorných hraníc na ďalšie primerané obdobie.
               
               
                  Ponecháva sa na rozhodnutí týchto schengenských štátov, či predĺžia kontroly vnútorných hraníc, pri zohľadnení požiadavky, že takéto kontroly by sa mali používať len ako krajné opatrenie. Komisia s cieľom účinne splniť svoj záväzok spolupracovať s týmito schengenskými štátmi na postupnom ukončovaní dočasných kontrol vnútorných hraníc prostredníctvom zlepšenia iných alternatívnych opatrení, ktoré by bolo možné efektívne použiť na riešenie zistených ohrození, súčasne s týmto odporúčaním prijíma odporúčanie o primeraných policajných kontrolách a policajnej spolupráci v schengenskom priestore. Komisia v tomto dokumente uvádza odporúčania, ako všetky schengenské štáty môžu viac a lepšie využívať svoje policajné právomoci na celom svojom území, ako aj v blízkosti vnútorných hraníc a na hlavných európskych dopravných trasách. Týmto odporúčaním sa okrem toho schengenské štáty vyzývajú na zvýšenie úsilia o cezhraničnú policajnú spoluprácu a zvýšenie primeraných policajných kontrol na území príslušného štátu vrátane pohraničnej oblasti. Komisia v tejto súvislosti odporúča, aby sa toto odporúčanie vykonalo čo najskôr, najneskôr však do šiestich mesiacov, čo odôvodňuje tým, že schengenské štáty budú možno musieť vykonať operačné prípravy zamerané na zdroje, prerozdelenie úloh, obstarávanie moderného technologického vybavenia, resp. jednoducho zmeniť súčasný prístup a zvyklosti s cieľom prispôsobiť sa novým okolnostiam, a že na vykonanie tohto odporúčania je potrebný primeraný čas.
               
               
                  Pri vykonávaní tohto odporúčania sa od príslušných piatich schengenských štátov očakáva, že pred tým, ako obnovia alebo predĺžia kontroly vnútorných hraníc, vždy zhodnotia, či by zintenzívnené policajné kontroly neriešili situáciu v súvislosti so zistenými ohrozeniami.
               
               
                  Na základe faktov dostupných v tejto fáze, vrátane odhadu času potrebného na úplné rozvinutie činností Európskej agentúry pre pohraničnú a pobrežnú stráž a času potrebného na postupné vykonanie odporúčania o primeraných policajných kontrolách a policajnej spolupráci v schengenskom priestore, ako aj nadchádzajúcich miernejších meteorologických podmienok, ktoré môžu zvýšiť počet neregulárnych príchodov do EÚ a následných sekundárnych pohybov, by predkladané a konečné
                     9
                   predĺženie dočasnej kontroly vnútorných hraníc z dôvodu pretrvávania výnimočných okolností nemalo prekročiť šesť mesiacov.
               
               
                  Rozsah pôsobnosti návrhu
               
               
                  Piatim schengenským štátom, ktoré v súčasnosti vykonávajú dočasnú kontrolu vnútorných hraníc podľa odporúčania Rady zo 7. februára 2017, by malo byť umožnené, aby v tom naďalej pokračovali počas šiestich mesiacov za prísnych podmienok.
               
               
                  Vzhľadom na pokračujúcu stabilizáciu situácie a cieľ pokračovať v postupnom ukončovaní dočasných kontrol vnútorných hraníc by príslušné schengenské štáty mali najskôr dôkladne preskúmať, či je zistené ohrozenia verejného poriadku alebo vnútornej bezpečnosti možné dostatočne riešiť zintenzívnením policajných kontrol na ich území a v pohraničných oblastiach, ako sa uvádza v odporúčaní Komisie z 3. mája 2017 o primeraných policajných kontrolách a policajnej spolupráci v schengenskom priestore, a obnoviť/predĺžiť hraničné kontroly príslušných vnútorných hraníc len ako krajné opatrenie. Pravidelne by sa mala preskúmavať možnosť použiť iné opatrenia, a tieto by sa mali uprednostňovať ako opatrenia s nižším vplyvom na voľný pohyb v schengenskom priestore. Príslušné schengenské štáty by mali zvážiť, ktoré nástroje sú najvhodnejšie, vrátane policajných kontrol, a o dôvodoch výberu krajného opatrenia, t. j. kontrol hraníc, informovať v oznámeniach ostatným členským štátom, Európskemu parlamentu a Komisii.
               
               
                  Požiadavky stanovené v odporúčaní zo 7. februára 2017, podľa ktorých majú príslušné členské štáty každý týždeň preskúmať nevyhnutnosť, frekvenciu, miesto a trvanie kontrol, prispôsobiť kontroly miere riešeného ohrozenia a vo vhodných prípadoch ich postupne ukončovať, zostávajú v platnosti aj v tomto odporúčaní. Príslušné schengenské štáty by takisto mali naďalej pravidelne konzultovať s relevantným členským štátom, resp. štátmi, aby sa zaistilo, že sa kontroly vnútorných hraníc budú vykonávať len na tých úsekoch vnútorných hraníc, kde sa to považuje za nevyhnutné a primerané v súlade s Kódexom schengenských hraníc.
               
               
                  Aj naďalej sa bude uplatňovať povinnosť podávania podrobných správ zavedená odporúčaním zo 7. februára 2017. Po skončení každého mesiaca vykonávania tohto odporúčania by dotknuté členské štáty mali Komisii a Rade v príslušných prípadoch bezodkladne podať správu o výsledku vykonaných kontrol a o posúdení nevyhnutnosti pokračovania v takýchto kontrolách. Táto správa by mala uvádzať aspoň celkový počet skontrolovaných osôb, celkový počet prípadov zamietnutia vstupu po kontrolách, celkový počet rozhodnutí o návrate vydaných na základe kontrol a celkový počet žiadostí o azyl prijatých na vnútorných hraniciach, kde sa kontroly vykonávajú.
               
               
                  Komisia bude uplatňovanie tohto odporúčania a situáciu v daných krajinách pozorne sledovať.
               
            
            
               S cieľom postupne ukončovať dočasné kontroly vnútorných hraníc bude Komisia takisto monitorovať a zohľadňovať pokrok dosiahnutý pri vykonávaní odporúčania o primeraných policajných kontrolách a policajnej spolupráci v schengenskom priestore príslušnými schengenskými štátmi.
            
            
               •Súlad s existujúcimi ustanoveniami v tejto oblasti politiky
            
            
               
                  Toto odporúčanie slúži na vykonávanie existujúcich ustanovení v tejto oblasti politiky.
               
            
            
               •Súlad s ostatnými politikami Únie
            
            
               
                  Toto odporúčanie súvisí s vnútorným trhom Únie a s jej migračnou a azylovou politikou.
               
            
         
         
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 29 nariadenia Európskeho parlamentu a Rady (EÚ) 2016/399 z 9. marca 2016, ktorým sa ustanovuje kódex Únie o pravidlách upravujúcich pohyb osôb cez hranice (Kódex schengenských hraníc).
            
            
               •Subsidiarita (v prípade inej ako výlučnej právomoci)
            
            
               
                  V článku 29 nariadenia (EÚ) 2016/399 sa stanovuje, že Rada na základe návrhu Komisie prijme odporúčanie na dočasné obnovenie kontrol vnútorných hraníc.
               
            
            
               Opatrenie na úrovni Únie je potrebné, ak je ohrozené celkové fungovanie priestoru bez kontrol vnútorných hraníc.
            
            
               •Proporcionalita
            
            
               
                  Tento návrh neprekračuje rámec toho, čo je nevyhnutné na dosiahnutie sledovaného cieľa.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Neuvádza sa.
               
            
            
               •Konzultácie so zainteresovanými stranami
            
            
               Vzhľadom na naliehavosť návrhu nebolo možné uskutočniť konzultácie so zainteresovanými stranami.
            
            
               •Získavanie a využívanie výsledkov odborných konzultácií
            
            
               
                  Neuvádza sa.
               
            
            
               •Hodnotenie vplyvu
            
            
               So zreteľom na obmedzený časový rámec a vzhľadom na údaje predložené príslušnými schengenskými štátmi a dostupné údaje o situácii v Grécku nebolo vypracované plnohodnotné posúdenie vplyvu.
            
            
               •Regulačná vhodnosť a zjednodušenie
            
            
               
                  Neuvádza sa.
               
            
            
               •Základné práva
            
         
         
            
               
                  Pri príprave návrhu bola zohľadnená ochrana základných práv.
               
            
            
               4.VPLYV NA ROZPOČET
            
            
               
                  Navrhované opatrenie nemá žiadny vplyv na rozpočet EÚ.
               
            
            
               5.ĎALŠIE PRVKY
            
            
               Neuvádza sa.
            
            
               2017/0095 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa stanovuje odporúčanie na predĺženie dočasnej kontroly vnútorných hraníc za výnimočných okolností, ktoré ohrozujú celkové fungovanie schengenského priestoru
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2016/399 z 9. marca 2016, ktorým sa ustanovuje kódex Únie o pravidlách upravujúcich pohyb osôb cez hranice (Kódex schengenských hraníc)
                  10
               , a najmä jeho článok 29,
            
            
               so zreteľom na návrh Európskej komisie,
            
            
               keďže:
            
            
               (1)Na základe návrhu Komisie prijala Rada 12. mája 2016 v súlade s článkom 29 Kódexu schengenských hraníc vykonávacie rozhodnutie, ktorým sa stanovuje odporúčanie na dočasnú kontrolu vnútorných hraníc za výnimočných okolností, ktoré ohrozujú celkové fungovanie schengenského priestoru.
            
            
               (2)Rada odporučila piatim schengenským štátom (Rakúsku, Nemecku, Dánsku, Švédsku a Nórsku), aby počas počiatočného obdobia šiestich mesiacov zachovali primeranú dočasnú kontrolu hraníc na obmedzenom počte úsekov svojich vnútorných hraníc s cieľom riešiť závažné ohrozenie verejného poriadku a vnútornej bezpečnosti v týchto štátoch, ku ktorému dochádza v dôsledku nedostatkov pri kontrole vonkajších hraníc v Grécku a následných sekundárnych pohybov neregulárnych migrantov, ktorí prichádzajú cez Grécko a ktorí sa premiestňujú do iných schengenských štátov. Rada na návrh Komisie toto obdobie dvakrát predĺžila, konkrétne 11. novembra 2016 a 7. februára 2017, vždy na ďalšie obdobie troch mesiacov.
            
            
               (3)Podľa článkov 25 a 29 Kódexu schengenských hraníc sa počiatočné obdobie odporučené Radou môže ďalej predĺžiť, ak tieto výnimočné okolnosti pretrvávajú.
            
            
               (4)V odporúčaniach z 11. novembra 2016 a 7. februára 2017 sa požaduje, aby príslušné schengenské štáty každý mesiac podávali Komisii správu o výsledku vykonaných kontrol a o prípadnom posúdení nevyhnutnosti pokračovania v takýchto kontrolách. Komisia dostala takéto správy od všetkých príslušných schengenských štátov. Z informácií uvedených v týchto správach vyplýva, že kontroly sa vykonávali v súlade s podmienkami stanovenými v odporúčaní. Tieto informácie tiež potvrdzujú stabilizáciu situácie v týchto štátoch, pokiaľ ide o počet odopretí vstupu a žiadostí o azyl prijatých v rámci kontrol.
            
            
               (5)Napriek tomuto pokroku však podmienky určené v pláne „Späť k Schengenu“, za ktorých by bolo možné zrušiť všetky kontroly vnútorných hraníc a obnoviť normálne fungovanie schengenského priestoru, ešte stále nie sú v plnej miere splnené. V Grécku a pozdĺž západobalkánskej trasy sa stále nachádza značný počet neregulárnych migrantov, z ktorých časť nie je zaregistrovaná. Riziko neregulárnych sekundárnych pohybov týchto migrantov v rámci schengenského priestoru stále pretrváva.
            
            
               (6)Komisia vo svojom oznámení „Späť k Schengenu – plán“ identifikovala rôzne politiky, ktoré treba zaviesť, aby bolo možné obnoviť plne funkčný schengenský priestor. Proces rozvoja činností Európskej agentúry pre pohraničnú a pobrežnú stráž stále prebieha. Potrebné sú však ďalšie príspevky členských štátov, aby sa dobudovali jej zdroje a mohla naplno plniť svoje úlohy pri zabezpečovaní vonkajších hraníc Únie. Zatiaľ neboli vydané odporúčania na základe prvých analýz zraniteľnosti. V súčasnosti sa rokuje o dohode o štatúte so Srbskom.
            
         
         
            
               (7)Vykonávanie vyhlásenia EÚ a Turecka z 18. marca 2016 po viac ako roku naďalej prináša hmatateľné výsledky, potvrdzuje to aj piata správa o pokroku
                  11
               . Počet prichádzajúcich migrantov však prevyšuje počet návratov z Grécka do Turecka, čo spôsobuje ďalší tlak na grécke ostrovy. Potrebný je však pokrok aj pri plnení ďalších prvkov vyhlásenia. Vykonávanie vyhlásenia je preto potrebné neustále monitorovať. To isté platí aj v prípade situácie pozdĺž západobalkánskej trasy a vykonávania vyhlásenia zo zasadnutia vedúcich predstaviteľov o západobalkánskej trase.
            
            
               (8)Výnimočné okolnosti, ktoré predstavujú závažné ohrozenie verejného poriadku a vnútornej bezpečnosti a vystavujú riziku fungovanie celého schengenského priestoru, z tohto dôvodu naďalej trvajú.
            
            
               (9)Vzhľadom na uvedené skutočnosti sa zdá odôvodnené umožniť v súlade s článkom 29 Kódexu schengenských hraníc, ako krajné opatrenie, ďalšie a konečné predĺženie dočasných hraničných kontrol na príslušných vnútorných hraniciach schengenskými štátmi, ktoré v súčasnosti takéto kontroly vykonávajú, a to konkrétne Rakúsku, Nemecku, Dánsku, Švédsku a pridruženej krajine Nórsku.
            
            
               (10)Rada berie na vedomie odporúčanie Komisie o primeraných policajných kontrolách a policajnej spolupráci v schengenskom priestore, ktoré by tiež prispelo k postupnému ukončeniu dočasných kontrol vnútorných hraníc s cieľom čo najskôr zrušiť všetky kontroly vnútorných hraníc a vrátiť sa k normálnemu fungovaniu schengenského priestoru tým, že na primerané riešenie závažných ohrození verejného poriadku alebo verejnej bezpečnosti sa uprednostní využitie policajných kontrol. Rada berie na vedomie odporúčanie Komisie, aby všetky schengenské štáty vykonali odporúčané opatrenia čo najskôr a najneskôr do šiestich mesiacov.
            
            
               (11)Na základe odhadu zostávajúceho času potrebného na vykonanie nedokončených opatrení zameraných na zaistenie primeranej ochrany vonkajších hraníc EÚ a primeranej bezpečnosti v schengenskom priestore, by toto predĺženie nemalo presiahnuť šesť mesiacov od dátumu prijatia tohto vykonávacieho rozhodnutia.
            
            
               (12)Členské štáty, ktoré sa rozhodnú pokračovať vo vykonávaní kontroly vnútorných hraníc na základe tohto vykonávacieho rozhodnutia, by to mali oznámiť ostatným členským štátom, Európskemu parlamentu a Komisii.
            
            
               (13)Pred tým, ako sa dotknuté členské štáty pre tieto kontroly hraníc rozhodnú, by mali preskúmať, či by na účinné odstránenie zisteného ohrozenia nebolo možné ako alternatívu ku kontrolám hraníc použiť iné opatrenia, ktoré menej obmedzujú voľný pohyb osôb a tovaru. Komisia vo svojom odporúčaní o primeraných policajných kontrolách a policajnej spolupráci v schengenskom priestore vyzýva schengenské štáty, aby svoje policajné právomoci uplatňovali efektívnejšie na celom území vrátane pohraničnej oblasti a na kľúčových dopravných trasách, a dávali prednosť policajným kontrolám. Do vykonania uvedeného odporúčania Komisie by príslušné schengenské štáty mali vo svojich oznámeniach informovať o výsledku úvah o najvhodnejších nástrojoch a dôvodoch výberu kontrol hraníc ako krajného opatrenia.
            
            
               (14)Kontroly podľa tohto vykonávacieho rozhodnutia by sa mali ďalej vykonávať len v nevyhnutnej miere, v intenzite obmedzenej na absolútne nevyhnutné minimum a primerane okolnostiam. V súlade s tým možno predpokladať, že akýkoľvek ďalší pokles toku by mal viesť k zrušeniu kontrol na príslušných úsekoch hraníc. V záujme optimalizácie prínosov kontrol a obmedzenia ich nepriaznivých účinkov na voľný pohyb by sa mali vykonávať iba cielené kontroly na základe neustále aktualizovanej analýzy rizík a spravodajských informácií. Schengenské štáty zasiahnuté týmito kontrolami na príslušných úsekoch hraníc by mali mať možnosť pravidelne vyjadrovať svoje názory na ich nevyhnutnosť, pričom schengenský štát, ktorý sa rozhodol takéto kontroly obnoviť, by mal pri skúmaní a prehodnocovaní nevyhnutnosti takýchto kontrol tieto názory zohľadniť v záujme postupného obmedzovania kontrol.
            
            
               (15)Na konci každého mesiaca vykonávania tohto vykonávacieho rozhodnutia by sa mala Komisii bezodkladne zaslať úplná správa o výsledkoch vykonaných kontrol spolu s prípadným posúdením nevyhnutnosti ich pokračovania. Táto správa by mala uvádzať celkový počet skontrolovaných osôb, celkový počet prípadov zamietnutia vstupu v nadväznosti na kontroly, celkový počet rozhodnutí o návrate vydaných na základe kontrol a celkový počet žiadostí o azyl prijatých na vnútorných hraniciach, kde sa kontroly vykonávajú.
            
            
               (16)Rada berie na vedomie vyhlásenie Komisie, že bude pozorne monitorovať uplatňovanie tohto vykonávacieho rozhodnutia,
            
            
            
               TÝMTO ODPORÚČA:
            
            
               1.aby Rakúsko, Nemecko, Dánsko, Švédsko a Nórsko predĺžili na obdobie najviac šesť mesiacov počnúc dňom prijatia tohto vykonávacieho rozhodnutia primerané dočasné kontroly hraníc na týchto vnútorných hraniciach:
            
            
               –Rakúsko – na rakúsko-maďarskej pozemnej hranici a na rakúsko-slovinskej pozemnej hranici;
            
            
               –Nemecko – na nemecko-rakúskej pozemnej hranici;
            
            
               –Dánsko – v dánskych prístavoch s trajektovými spojmi s Nemeckom a na dánsko-nemeckej pozemnej hranici;
            
            
               –Švédsko – vo švédskych prístavoch v policajnej oblasti Juh a Západ a na moste cez prieliv Öresund;
            
            
               –Nórsko – v nórskych prístavoch s trajektovými spojmi s Dánskom, Nemeckom a Švédskom.
            
            
               2.Pred prijatím rozhodnutia o ďalšom predĺžení takýchto kontrol na základe tohto odporúčania by príslušné členské štáty mali uskutočniť výmenu stanovísk s dotknutým členským štátom, resp. štátmi, s cieľom zabezpečiť, aby sa kontroly vnútorných hraníc vykonávali len vtedy, keď sa to považuje za nevyhnutné a primerané. Príslušné členské štáty by mali okrem toho v súlade s Kódexom schengenských hraníc zabezpečiť, aby sa kontroly vnútorných hraníc vykonávali len ako krajné opatrenie v prípade, keď nie je možné ten istý účinok dosiahnuť alternatívnymi opatreniami, a len na tých úsekoch vnútorných hraníc, kde sa to považuje za nevyhnutné a primerané. Ak je možné rovnaké bezpečnostné výsledky dosiahnuť prostredníctvom použitia policajných právomocí, mali by sa uprednostniť, keďže majú menší vplyv na voľný pohyb osôb a tovaru. Príslušné členské štáty by mali zodpovedajúcim spôsobom informovať ostatné členské štáty, Európsky parlament a Komisiu.
            
            
               3.Kontrola hraníc by sa mala naďalej vykonávať cielene, na základe neustále aktualizovanej analýzy rizík a spravodajských informácií, pričom jej rozsah, frekvencia, miesto a trvanie by sa mali obmedziť na minimum nevyhnutne potrebné na reakciu na dané závažné ohrozenie a na zabezpečenie ochrany verejného poriadku a vnútornej bezpečnosti. Členský štát, ktorý vykonáva kontrolu vnútorných hraníc podľa tohto vykonávacieho rozhodnutia, by mal každý týždeň preskúmať nevyhnutnosť, frekvenciu, miesto a trvanie kontroly, pričom by mal jej intenzitu prispôsobiť miere daného ohrozenia, mal by ju v príslušných prípadoch postupne ukončovať a každý mesiac bezodkladne podávať Komisii a Rade správu.
            
         
         
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  V chronologickom poradí išlo o Nemecko, Rakúsko, Slovinsko, Maďarsko, Švédsko, Nórsko, Dánsko.
               
               
                  
                     (2)
                  Vykonávacie rozhodnutie Rady (EÚ) 2016/894 z 12. mája 2016, ktorým sa stanovuje odporúčanie na dočasnú kontrolu vnútorných hraníc za výnimočných okolností, ktoré ohrozujú celkové fungovanie schengenského priestoru (Ú. v. EÚ L 151, 8.6.2016, s. 8).
               
               
                  
                     (3)
                  Návrh vykonávacieho rozhodnutia Rady, ktorým sa stanovuje odporúčanie na dočasnú kontrolu vnútorných hraníc za výnimočných okolností, ktoré ohrozujú celkové fungovanie schengenského priestoru, COM(2016) 275 final, 4. 5. 2016.
               
               
                  
                     (4)
                  Oznámenie Komisie Európskemu parlamentu, Európskej rade a Rade s názvom „Späť k Schengenu – plán“, COM(2016) 120 final, 4.3.2016.
               
               
                  
                     (5)
                  Vykonávacie rozhodnutie Rady (EÚ) 2016/1989 z 11. novembra 2016, ktorým sa stanovuje odporúčanie na predĺženie dočasnej kontroly vnútorných hraníc za výnimočných okolností, ktoré ohrozujú celkové fungovanie schengenského priestoru (Ú. v. EÚ L 306, 15.11.2016, s. 13) a Vykonávacie rozhodnutie Rady (EÚ) 2017/246 zo 7. februára 2017, ktorým sa stanovuje odporúčanie na predĺženie dočasnej kontroly vnútorných hraníc za výnimočných okolností, ktoré ohrozujú celkové fungovanie schengenského priestoru (Ú. v. EÚ L 36, 11.2.2017, s. 59).
               
               
                  
                     (6)
                  Oznámenie Komisie Európskemu parlamentu, Európskej rade a Rade s názvom „Migrácia na trase cez centrálne Stredozemie. Riadenie tokov, záchrana životov“, JOIN(2017) 4 final, 25. januára 2017.
               
               
                  
                     (7)
                  Pozri Tretiu správu Komisie Európskemu parlamentu, Európskej rade a Rade o sfunkčnení európskej pohraničnej a pobrežnej stráže, COM(2017) 219 final, 3. mája 2017.
               
               
                  
                     (8)
                  Odporúčanie Komisie z 8. 12. 2016 určené členským štátom o obnovení odovzdávania osôb do Grécka podľa nariadenia (EÚ) č. 604/2013, C/2016/8525 final.
               
               
                  
                     (9)
                  Pozri článok 29 ods. 1 Kódexu schengenských hraníc, v ktorom sa stanovuje, že pôvodné obdobie obnovenia kontrol vnútorných hraníc možno predĺžiť najviac trikrát.
               
               
                  
                     (10)
                  Ú. v. EÚ L 77, 23.3.2016, s. 1.
               
               
                  
                     (11)
                  Správa Komisie Európskemu parlamentu, Európskej rade a Rade Piata správa o pokroku dosiahnutom vo vykonávaní vyhlásenia EÚ a Turecka, COM(2017) 204 final, 2. marca 2017.